…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-жа Десислава Танева**  | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****Десислава Танева** |

**ДОКЛАД**

**от доц. д-р Янко Иванов – заместник-министър на земеделието, храните и горите**

**Относно:** Проект на Наредба за условията и реда за контрол върху търговията, преопаковането, съхранението и употребата на продукти за растителна защита

**УВАЖАЕМА Госпожо ТАНЕВА,**

На основание чл. 120, ал. 1 от Закона за защита на растенията (ЗЗР), внасям за одобрение проект на Наредба за условията и реда за контрол върху търговията, преопаковането, съхранението и употребата на продукти за растителна защита.

**Причини, които налагат приемането на акта**

Към момента действащата Наредба 104 от 2006 г. за контрол върху предлагането на пазара и употребата на продукти за растителна защита (обн., ДВ бр. 81 от 2006 г.) не отразява съвременните изисквания, условия и ред за извършване на контрол върху търговията, преопаковането, съхранението и употребата на продукти за растителна защита.

**Цели**

С проекта на наредба се цели определяне на условия и ред за контрол върху търговията, преопаковането, съхранението и употребата на продукти за растителна защита (ПРЗ), и върху предоставянето на специализирани растителнозащитни услуги.

Контролът се осъществява от Българската агенция по безопасност на храните (БАБХ) чрез планови и внезапни проверки, както и проверки при наличие на данни за нарушение. Плановите проверки се осъществяват на база утвърдени национални и регионални планове за контрол. Внезапните проверки се извършват по всяко време, включително в почивни и празнични дни, без предварително уведомяване на лицата, които извършват търговия с ПРЗ и преопаковане на ПРЗ, или земеделски стопани, които употребяват ПРЗ.

Регламентира се редът за контрол върху ПРЗ; лицата, осъществяващи дейностите по търговия, преопаковане, съхранение и употреба на ПРЗ; обектите, в които се извършват дейностите по търговия, преопаковане, съхранение и употреба на ПРЗ; документацията, свързана с тези дейности, и растенията и растителните продукти при първичното им производство, върху които са употребени ПРЗ.

Определен е контролът върху въздушното пръскане, като на Областните дирекции по безопасност на храните е възложено да контролират изпълнението на условията, при които е издадено разрешението за въздушно пръскане, а при постъпване на сигнали за нерегламентирано въздушно пръскане, извършването на проверки съгласно процедурата за контрол на земеделски стопанин при употребата на ПРЗ чрез въздушно пръскане.

Определя се редът за вземане и доставяне на контролни проби в лаборатории, заявяване на второ експертно становище и контролна експертиза. Взетите проби за целите на официалния контрол се изпитват в официални лаборатории, които отговарят на изискванията на чл. 51 от Закона за управление на агрохранителната верига (ЗУАХВ).

**Финансови и други средства, необходими за прилагането на новата уредба**

За приемането на проекта на акт не са необходими допълнителни разходи/трансфери/други плащания по бюджета на Министерството на земеделието, храните и горите. Предложеният проект не води до въздействие върху държавния бюджет и върху адресатите на наредбата.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Очаквани резултати от прилагането на акта**

Посредством изпълнението на регламентираните в наредбата условия и ред за извършване на контрол на различни дейности, свързани с ПРЗ, се очаква повишаване нивото на контрол върху търговията, преопаковането, съхранението, употребата и предоставянето на специализирани растителнозащитни услуги на продуктите за растителна защита, и осигуряване на висока степен на защита на здравето на хората и животните и опазване на околната среда.

**Информация за проведените обществени консултации:**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища от обществената консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**уважаема госпожо ТАНЕВА,**

Във връзка с гореизложеното и на основание чл. 120, ал. 1 от Закона за защита на растенията, предлагам да одобрите предложения проект на Наредба за условията и реда за контрол върху търговията, преопаковането, съхранението и употребата на продукти за растителна защита.

|  |  |
| --- | --- |
| **Приложениe:** | 1. Проект на Наредба;
2. Справка за отразяване на постъпилите становища;
3. Справка за отразяване на постъпилите предложения и становища от проведената обществена консултация;
4. Постъпили предложения и становища.
 |

С уважение,

**Доц. д-р Янко Иванов**

*Заместник-министър* *на земеделието, храните и горите*